વડાપ્રધાન નરેન્દ્ર મોદીએ સ્વતંત્રતા દિવસની ૭૨મી વર્ષગાંઠના અવસર પર લાલ કિલ્લા પરથી જે પ્રવચન આપ્યું તે ચૂંટણી પ્રચાર જેવું લાગ્યું. તેમના ભાષણના કેન્દ્રમાં ૨૦૨૨ હતું જયારે કે ૨૦૧૯માં લોકસભાની ચૂંટણી થવાની છે. આ સાડા ચાર વર્ષમાં શું કર્યું અને અત્યારે દેશ સામે જે પડકારો છે તેના માટે સરકાર પાસે શું આયોજન છે તેના વિષે વાત થવી જોઈતી હતી. ૨૦૨૨માં ‘ન્યુ ઇન્ડિયા’નું સ્વપ્ન સાકાર કરવાની ચર્ચા કરીને વડાપ્રધાન પ્રજાના માનસને પ્રભાવિત કરવાના પ્રયત્ન કરી રહ્યા છે. ૨૦૧૪માં પણ આવા જ કેટલાક વાયદાઓ કરીને સત્તા પ્રાપ્ત કરી હતી, ‘ન્યુ ઇન્ડિયા’ના નિર્માણ માટે તમે જે વાતો કરી છે આપની સરકારે ચાર વર્ષોમાં એના માટે શું મહત્ત્વના કાર્ય કર્યા છે, ક્યાં પગલા લીધા છે, શું સફળતાઓ મળી છે અને કેવા પડકારો છે. તેની વિસ્તારપૂર્વક રજૂઆત થવી જાઈતી હતી.